
**Vedtekter**

**for**

**Austrheim Arbeidarparti**



Vedtatt på årsmøtet til Austrheim Arbeidarparti, 31. januar 2019.

**§1 Formål**

Kommunepartiet skal arbeide for Arbeiderpartiet etter dei retningslinene som kjem fram av i program, vedtekter og vedtak.

**§2 Organisasjonens oppbygging**

Årsmøtet er kommunepartiet sitt høgaste organ. Medlemsmøtet er kommunepartiet sitt høgaste organ mellom årsmøta.

**§3 Årsmøte**

Til årsmøtet i kommunepartia blir alle medlemmer inviterte med tale-, forslags- og stemmerett. Møtet blir kunngjort minst fire veker før det skal haldast. Årsmøtet må haldast før fristen til Hordland Arbeiderparti for innsending av politiske saker. Forslag til årsmøtet må sendast styret to veker før årsmøtet. Årsmøtet handsamar årsmelding frå styret og kommunestyregruppa. Vidare skal rekneskap, budsjett, innkomne forslag, valperiode for den enkelte i styret og val handsamast. Styret sine medlemmer har ikkje stemmerett på årsmøtet ved handsaming av årsmelding frå styret og rekneskap.

Ekstraordinært årsmøte blir halde når medlemsmøtet bestemmer det, eller når 2/5 av medlemmene ber om det. Ekstraordinært årsmøte skal kunngjerast minst fire veker før det skal haldast, og møtet kan berre handsame dei sakene som står på saklista ved kunngjering om ekstraordinært årsmøte.

**§4 Medlemsmøtet**

Medlemsmøtet i kommunepartiet er det høgaste organet mellom årsmøta, og tar avgjersler i alle saker som ikkje er lagde til partistyret eller kommunestyregruppa. Medlemsmøter skal haldast så ofte styret bestemmer det, når kommunestyregruppa eller 2/5 av medlemmene ber om det. Alle medlemmer i kommunepartiet har stemmerett i medlemsmøtet. Medlemmer av partiet si kommunestyregruppe skal ta del i medlemsmøtet. Når medlemsmøtet handsamar kommunale saker, skal kommunestyregruppa fremje innstilling i den enkelte sak.

**§5 Styret**

1. Styret i kommunepartiet består av 7 medlemmer og 3 varamedlemmer. Mellom desse er leiar, nestleiar, kasserar og sekretær.
2. Partistyret skal leie partiarbeidet i kommunen. Leiar i kommunestyregruppa tiltrer styret med tale- og forslagsrett.
3. Eventuell ordførar tiltrer styret med talerett.

**§6 Nominasjon til kommunestyreval**

1. Styret i fylkespartiet fastset tidsfristar for nominasjonsprosessen framfor kommunestyreval.
2. Årsmøtet eller medlemsmøtet vel ei nominasjonsnemnd på tre medlemmer med varamedlemmer, etter forslag frå partistyret.
3. Partistyret ber medlemmene innan ein fastsett frist å sende nominasjonsnemnda forslag på medlemmer dei ønskjer skal nominerast.
4. Nominasjonsnemnda utarbeider eit førebels forslag til liste, som blir offentliggjort for medlemmene. Listeforslaget skal òg omfatte forslag på ordførar og varaordførar.
5. Medlemmene skal innan ein nærare fastsett tidsfrist sende sine endringsforslag til nominasjonsnemnda.
6. Medlemsmøtet gjennomfører den endelege nominasjonen på eit eige nominasjonsmøte. Nominasjonsnemnda gjer medlemmene kjende med endeleg forslag til liste seinast 14 dagar før nominasjonsmøtet. Før det tar fatt på sjølve nominasjonen, fastset nominasjonsmøtet kor mange som skal uthevast. Nominasjonsmøtet nominerer først ordførarkandidat og varaordførarkandidat, desse skal stå først på lista og uthevast.
7. Partiet sitt kommunevalprogram må slutthandsamast før nominasjonane finn stad.

**§7 Kommunestyregruppa**

1. Styret i kommunepartiet skal så snart som råd er etter eit kommunestyreval kalle inn partiet sine representantar i det nye kommunestyret til eit fellesmøte med partistyret for å konstituere kommunestyregruppa.
2. Partistyret og gruppestyret innstiller i fellesskap overfor medlemsmøtet på partiet sine kandidatar til formannskapet og andre kommunale styre, utval og råd.
3. Medlemsmøtet gjev fullmakt til ein forhandlingsdelegasjon som på vegne av kommunepartiet skal forhandle fram posisjonar i forkant av konstituering av kommunestyret. Partiet sin ordførarkandidat skal vere ein del av forhandlingsdelegasjonen. Fullmakta skal gje rammer og strategi for forhandlingane. Forhandlingsdelegasjonen skal leggje fram innstilling som skal handsamast av medlemsmøtet i kommunepartiet.
4. Kommunestyregruppa skal i samarbeid med partistyret arbeide etter partiet sitt program, vedtekter og vedtak. Gruppa er ansvarleg overfor kommunepartiet.
5. Leiar i kommunepartiet og to andre styremedlemmer oppnemnd av partistyret tiltrer kommunestyregruppa med tale-, forslags- og stemmerett.
6. Gruppa held møte så ofte det trengs og skal framfor kvart møte i formannskapet gå gjennom sakslista til møtet.
7. Det blir ført protokoll på gruppa sine møte. Gruppa legg fram ei årsmelding for årsmøtet i kommunepartiet.
8. Vedtak i kommunestyregruppa eller i kommunepartiet er bindande. Ønskjer nokon å stå fritt i forhold til slike vedtak, må kommunestyregruppa eller kommunepartiet avgjere dette.
9. Den som har personlege eller familiære interesser (økonomiske, forretningsmessige eller liknande) i ei sak som skal handsamast i partiet sine organ eller i kommunestyregruppa eller andre kommunale organ, skal reknast som inhabil og kan såleis ikkje ta del i handsaminga av saka.
10. Partiet sine representantar i kommunale styre og utval skal danne grupper. Desse gruppene skal organiserast og arbeide etter dei reglar som er trekte opp for kommunestyregruppa i føregåande punkt 3 - 8.
11. Partistyret skal i samarbeid med kommunestyregruppa sørgje for at det blir halde fellesmøte mellom partiet sine representantar i kommunale styre og utval. Dette skal fremje eit godt og strukturert samarbeid mellom gruppene.
12. Kommunale saker skal handsamast av medlemsmøtet når eit fleirtal i kommunestyregruppa krev det, når partistyret bestemmer det, eller når medlemsmøtet ber om det.

**§8 Revisjon**

Årsmøtet vel to revisorar med vararevisorar. Desse reviderer rekneskapen og gjev rapport til årsmøtet og til fylkespartiet.

**§9 Kontingenten**

Kommunepartia sin del av kontingenten blir fastsett av landsmøtet.

**§10 Vedtekter.**

Vedtektene for kommunepartiet er vedtatt av årsmøtet. Dei byggjer på Arbeiderpartiet sine vedtekter og retningsliner og er godkjent av styret i fylkespartiet. Kommunepartiet sine eigedelar skal overførast til fylkespartiet dersom kommunepartiet blir oppløyst.

**§11 Rådgjevande uravstemming**

1. Medlemsmøtet kan vedta å søkje råd i viktige politiske og organisatoriske saker i form av rådgjevande uravstemming mellom partiet sine medlemmar.
2. Styret har ansvaret for at det blir utarbeidd eit avgjerdsgrunnlag som i tilstrekkeleg grad opplyser saka som skal avgjerast.
3. Styret i kommunepartiet har ansvaret for at uravstemminga blir gjennomført på ein forsvarleg måte, etter nærare retningsliner fastsette av medlemsmøtet.
4. Vurdering av rådgjevande uravstemming skal alltid gjerast i forkant av handsaminga av sakene.

**§12 Kvinnekontakt på kommunenivå**

Dersom Austrheim Arbeidarparti vel kvinnekontakt på kommunenivå, skal organisering av kvinnenettverket på kommunenivå bli regulert av retningslinene for Arbeiderpartiet sitt kvinnenettverk.

**§13 Iverksetjing og overgangsreglar**

Vedtektene for Austrheim Arbeidarparti gjeld frå årsmøtet 2019.